## Pravilnik o posebnim uvjetima za parkiranje vozila

### NN 104/2005 (31.8.2005.), Pravilnik o posebnim uvjetima za parkiranje vozila

# MINISTARSTVO MORA, TURIZMA, PROMETA I RAZVITKA

**1984**

Na temelju članka 8. stavak 2. Zakona o
prijevozu u cestovnom prometu (»Narodne novine« br.
178/2004.) ministar mora, turizma, prometa i razvitka uz suglasnost ministra
zaštite okoliša, prostornog uređenja i graditeljstva donosi

## PRAVILNIK

### O POSEBNIM UVJETIMA ZA PARKIRANJE VOZILA

Članak 1.

Ovim se Pravilnikom utvrđuju minimalni tehnički
i drugi uvjeti kojima mora udovoljavati prostor za parkiranje vozila (u daljnjem
tekstu: parkiralište), kao uvjet za dobivanje licencije za obavljanje jav­nog prijevoza u cestovnom
prometu i pružanje kolodvorskih usluga za teretna vozila.

Parkirališta iz stavka 1. ovoga članka mogu biti
u vlasništvu ili zakupu pravne ili fizičke osobe koja podnosi zahtjev za
izdavanje licencije.

Članak 2.

Parkirališta za teretna vozila i autobuse moraju
udovoljavati sljedećim uvjetima:

1. Dimenzije parkirališnih mjesta i kolnika na
parkiralištima moraju odgovarati vrsti i veličini vozila, te moraju omogućavati
korištenje parkirališta s najmanjim prometnim udjelom.

2. Na parkiralištu parkirališna mjesta moraju
biti obilježena propisanim oznakama.

3. Parkiralište mora biti izvedeno od materijala
nepropusnih za vodu i naftne derivate.

4. Parkirališna mjesta za vozila kojima se
obavlja prijevoz opasnih tvari moraju biti na odgovarajući način odvojena od
ostalih parkirališnih mjesta i to prema klasi opasnih tvari u skladu s
Europskim sporazumom o međunarodnom cestovnom prijevozu opasnog tereta (ADR).

Odredba stavka 1. točke 2., 3. i 4. ovoga članka
na odgovarajući se način primjenjuju i na parkirališta na teretnim kolodvorima.

Članak 3.

Ukupan broj parkirališnih mjesta za teretna
vozila i autobuse, koje prijevoznik mora imati osigurane utvrđuju se u skladu s
tablicom na način da se broj vozila množi s pripadajućim koeficijentom.

Ako dobiveni broj sadrži decimalnu vrijednost od
0,5 na više, zaokružuje se na sljedeći puni broj, u protivnom se zaokružuje na
niži broj.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Broj vozila       Koeficijent
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 do 2                     1

3 do 10
   0,7

više od 10               0,6

Članak 4.

Na parkiralištima ne smiju se prati, održavati,
odnosno poprav­ljati
vozila. Iznimno, na parkiralištima se smiju obavljati samo dnev­ni
pregledi vozila, te najnužniji popravci iznenadnih kvarova.

Na parkiralištima se ne smiju pretovarivati ili
pretakati opasne tvari.

Članak 5.

Prijevoznik koji nema u vlasništvu odgovarajuće
parkiralište mora sklopiti ugovor o zakupu s pravnom ili fizičkom osobom koja
je vlasnik, odnosno korisnik parkirališta.

Ukupni broj vozila za koje prijevoznici imaju
pravo korištenja određenog parkirališta mora biti u skladu s odredbom članka 3.
ovoga Pravilnika.

Nadležni ured državne uprave u županiji, odnosno
upravno tijelo Grada Zagreba nadležno za poslove prometa dužno je voditi
evidenciju o broju vozila koja imaju pravo korištenja određenog parkirališta.

Ugovor iz stavka 1. ovoga članka mora biti
sklopljen u pisanom obliku.

Članak 6.

Uvjete propisane ovim Pravilnikom utvrđuje ured
državne uprave u županiji, odnosno, upravno tijelo Grada Zagreba nadležno za
poslove prometa, u postupku izdavanja licencije za obavljanje djelatnosti
javnoga cestovnog prijevoza ili pružanje kolodvorskih usluga za teretna vozila.

Članak 7.

Danom stupanja na snagu ovoga Pravilnika
prestaje važiti Pravilnik o posebnim uvjetima za parkiranje vozila (»Narodne
novine« broj 36/2003.).

Članak 8.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-02/55

Urbroj: 530-07-05-01

Zagreb, 9. kolovoza 2005.

Ministar

**Božidar Kalmeta**, v. r.

Pravilnik, NN 104/2005-1984